Жэз медалхэр къахь
Къэбэрдей-Балъэрым щыщ дзюдоистхэм ехъулIэныгъэкIэ зыкъыщагъэлъэгъуащ «Мемориал Григория Веричева» урысейпсо мастер зэхьэзэхуэм.
Челябинск щызэхэта зэпеуэр фэеплъ хуащIащ СССР-м спортымкIэ щIыхь зиIэ и мастер, Урысейм щIыхь зиIэ и тренер Веричев Григорий. Зэхьэзэхуэм и саугъэтхэм, спорт разрядыщIэхэм щIэбэнащ УФ-м и щIыналъэ 28-м къикIа ныбжьыщIэ 320-м щIигъу. КъищынэмыщIауэ, иужьрей зэхыхьэм къыщыхахащ зи ныбжьыр илъэс 23-м нэблагъэхэм я къэралпсо зэпеуэм кIуэнухэр.
Зи хьэлъагъыр килограмм 60-м нэблагъэхэм я финал ныкъуэ зэIущIэм КъШР-м щыщ, иужькIэ япэ увыпIэр зыубыда Къармэ Малик къыщыхигъэщIа ди Уянаев Тимур финал мащIэм хухаха зэманыр имыух щIыкIэ щефIэкIащ Ленинград областым и лIыкIуэ Месаблишвили Хвичэ икIи жэз медалыр къылъысащ.
Иджыри зы ещанэ увыпIэ Къэбэрдей-Балъкъэрым къыхуихьащ зи хьэлъагъыр килограмм 66-м нэблагъэ Мыд Албэч.
КЪЭХЪУН Бэч.
